Document ID: 31981R2180

Komisijas Regula (EEK) Nr. 2180/81
(1981. gada 30. jūlijs),
ar ko izklāsta noteikumus, kas ievieš ierobežojumus attiecībā uz investīciju atbalstu cūkkopībai
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1981. gada 30. jūnija Regulu (EEK) Nr. 1945/81, ar ko ierobežo investīciju atbalstu cūkkopībai [1], un jo īpaši tās 1. pantu,
tā kā, lai piemērotu Regulā (EEK) Nr. 1945/81 noteiktos ierobežojumus attiecībā uz investīciju atbalstu cūkkopībai, ir jānosaka proporcija nobarojamām cūkām paredzēto vietu pārvēršanai vaislas sivēnmātēm paredzētās vietās;
tā kā būtu jānosaka Regulas (EEK) Nr. 1945/81 1. panta 1. punktā minēto atļauju apjoms un obligātās prasības, kas jāievēro dalībvalstu pieteikumos šādu atļauju saņemšanai;
tā kā, lai izvērtētu šādu atļauju ietekmi, ir jāprasa dalībvalstīm, kas saņem šādas atļaujas, iesniegt gada ziņojumu par šo jautājumu;
tā kā Lauksaimniecības struktūras pastāvīgā komiteja nav iesniegusi atzinumu sava priekšsēdētāja noteiktajā termiņā,
IR PIEŅĒMUSI ŠO REGULU.
1. pants
550 cūkām paredzētās vietas, kas minētas Regulas (EEK) Nr. 1945/81 1. pantā, ir nobarojamām cūkām paredzētas vietas. Viena vaislas sivēnmātei paredzētā vieta ir pielīdzināma 6,5 nobarojamām cūkām paredzētām vietām.
2. pants
1. Dalībvalstij piešķirtā atļauja, lai saistībā ar saimniecības attīstības plānu mainītu 550 cūkām paredzēto vietu skaitu, attiecas tikai uz īpašiem gadījumiem, kuros pēc plāna paredzamais ienākums no saimniecības nenodrošina salīdzināmo gūto ienākumu 1,5 cilvēkdarba vienībām.
2. Saskaņā ar Regulas (EEK) Nr. 1945/81 1. pantu cūkām paredzēto vietu skaitu var palielināt tikai tik daudz, lai pēc attiecīgā attīstības plāna nodrošinātu salīdzināmo gūto ienākumu ne vairāk kā 1,5 cilvēkdarba vienībām.
3. pants
Dalībvalstij, kas lūdz atļauju saskaņā ar Regulas (EEK) Nr. 1945/81 1. panta 1. punktu, tajā pašā laikā Komisijai ir jāiesniedz sīks aprēķinu metodes apraksts. Jo īpaši aprēķinu metodē ir jāietver šāda ar cūkkopību saistīta informācija:
- izmaksas, kas saistītas ar nobarojamām cūkām un vaislas sivēnmātēm paredzētajām vietām,
- par sivēniem, nobarojamām cūkām, vaislas sivēnmātēm un barību maksājamās cenas,
- pēcnācēju skaits katrai sivēnmātei gadā,
- nobarošanai atstāto cūku skaits gadā.
4. pants
Dalībvalsts, kas ir saņēmusi atļauju mainīt cūkām paredzēto vietu skaitu, līdz nākamā gada 1. maijam iesniedz Komisijai gada ziņojumu par īpašajiem gadījumiem, kuros cūkām paredzēto vietu skaits ir mainīts saistībā ar saimniecības attīstības plānu. Ziņojumā ietverta informācija par īpašajiem gadījumiem un katrā gadījumā iesaistīto cūkām paredzēto vietu skaitu.
5. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1981. gada 30. jūlijā

Labels: 7
19
5
6